Heckler & Koch G3

G3, en forkortelse for Gevær 3 (), er en militær automatriffel, der bruger 7.62 x 51 mm NATO ammunition og som er fremstillet af den tyske våbenfabrikant Heckler & Koch. Riflen blev indført som standardtjenestevåben i det tyske Bundeswehr i 1959, og efterfølgende i en lang række andre lande.

I Danmark indførtes G3 i 1966 i begrænset omfang som finskyttegevær i Hjemmeværnet, under betegnelsen gevær M/66. I 1975 indførtes det i hele Forsvaret, hvor det under navnet gevær M/75 afløste M/50, M1 Garand-geværet.

Historie 
G3 var Bundeswehrs standardriffel frem til 1997, hvor den blev erstattet af Heckler & Koch G36. Den bruges stadig af en række lande. G3 var en typisk riffel for sin tid, en tung automatriffel i kaliber 7.62 x 51 mm NATO, med aftageligt magasin. Da den blev fremstillet konkurrerede den med lignende rifler som FN FAL, M14 og Armalite AR-10. Den er udstyret med en flammeskjuler, og har montage til bajonet. Riflen blev udviklet af tidligere Mauser ingeniører, der havde arbejdet for våbenfabrikanter i Spanien. Der havde de været med til at bygge CETME riflen og tog designet med tilbage til Tyskland. Tidlige G3 rifler havde kolber og frontskaller i træ ligesom CETME.

I slutningen af 2. verdenskrig arbejdede Mauser på StG.45(M) riflen, der dog ikke kom over prototypestadiet. Efter krigen tog ingeniører fra Mauser ideerne fra StG.45(M) med til deres nye arbejdspladser i Spanien. CETME prototyperne blev udviklet i starten af 1950'erne, og den nye NATO standard kaliber 7.62 mm blev valgt. CETME blev indført i de spanske styrker i 1954, og den let modificerede udgave som G3 i Vesttyskland i 1959.

G3 afløste Bundeswehrs G1, en modificeret FN FAL, der var blevet brugt siden 1956, året efter Tyskland var blevet indlemmet i NATO.

G3 har fået et godt ry for sin forholdsvis kompakte størrelse, og solide konstruktion i presset stål, der også nedsatte produktionspriserne i forhold til mange af de øvrige rifler af samme kaliber. Våbnets største mangler er den høje vægt og et hårdt aftræk samt det kraftige rekyl.

Varianter af G3 
G3 har tjent som basis for en række andre skydevåben fra Heckler & Koch, både i andre kalibre, og forskellige finskytterifler. HK33 og HK G41 er beslægtede rifler, der basalt set blot er G3 rifler i kaliber 5.56 x 45 mm NATO.

Rifler og karabiner 

 G3 – Den originale model baseret på CETME riflen..
 G3A1 – G3 med en eksperimental foldekolbe der minder om den på MP-40 maskinpistolen. Den blev dog droppet på grund af et stort rekyl.
 G3A2 – G3 med et nyt bagsigte, der var mere robust.
 G3A3 – Den mest velkendte version. Forbedret bagsigte, plastik kolbe og frontskal. Frontskallen kom i to forskellige versioner, en tynd og en bred.
 G3A3A1 – Version af G3A3 der kunne bruges af både venstre og højrehåndede.
 G3A4 – En udgave med teleskopkolbe. Denne udgave kunne fås udstyret med kikkertsigte, og kaldtes så G3A4 ZF (ZF står for Zielfernrohr, kikkert)
 G3A4A1 – Version af G3A4 der kan bruges af venstrhåndede.
 G3KA4 – Er karabin versionen af G3. Den har et løb på 314.96 mm og teleskopkolbe.
 G3KA4A1 – Udgave af G3KA4 der kan bruges af venstrehåndede.
 G3A5 – Den i Forsvaret benyttede udgave af G3. Fra 1966 fik udvalgte skytter i Hjemmeværnet sammen med et finskyttekursus udleveret en variant af G3 kaldet M/66 med tilhørende sigtekikkert, en Hensoldt Z24. Gevær M/66 adskiller sig fra M/75 ved at bundstykket er forsynet med fingerriller, så der kan lades med mindre støj, og ved en reduceret rekyl pga. en ekstra fjeder i kolben, der er af kunststof, mens M/75 også findes med trækolbe.
 G3A6 – Iransk udgave af G3A3.
 G3A7 – Tyrkisk udgave af G3A3.
 G3A7A1 – Tyrkisk udgave af G3A4.

Specialiserede G3 rifler 

 G3-TGS – Er en G3 med en 40 mm HK 79 granatkaster monteret under løbet.
 G3A3ZF – Er G3A3 med kikkertmontage og kikkertsigte.
 G3SG/1 – Speciel præcisionsudgave af G3, designet som snigskytteriffel.

G3SG/1, MSG90 / MSG3, PSG-1, og HK33SG/1 er andre snigskytterifler der er udviklet fra G3.

Kildehenvisninger

Automatrifler
Militært udstyr fra Danmark
Våben fra Tyskland